

Založba UL PEF

e-naslov: [zalozba@pef.uni-lj.si](mailto:zalozba@pef.uni-lj.si)

tel: 01/5892-344

Univerza

*v Ljubljani*

*Pedagoška*

fakulteta

University of Ljubljana

*Faculty of Education*

*Kardeljeva ploščad 16*

*1000 Ljubljana, Slovenija*

*telefon +386 (0)1 58 92 200*

*faks +386 (0)1 53 47 997*

*+386 (0)1 58 92 233*

V založbi Pedagoške fakultete Univerze v Ljubljani je izšla nova knjiga:

|  |  |
| --- | --- |
|  | **SVET, KI SE SLIŠI**  **Svet, ki se sliši** je knjiga o izkušnjah, ki jih naša družba večinoma razume kot halucinacije. V tej knjigi jim rečemo glasovi, videnja in druge nenavadne zaznave – saj so resnične za osebe, ki jih doživljajo, ne pa nujno tudi za druge ljudi v njihovi neposredni okolici. Knjiga se torej ukvarja z raziskovanjem glasov – od tod tudi njen naslov – in podpornega dela z ljudmi s to izkušnjo, ki ga razvija projekt Slišanje glasov Slovenija. Knjiga obsega 280 strani besedila in ilustracij, uredila sta jo Bojan Dekleva in Juš Škraban, posamezna njena poglavja je pripravilo sedem podpisanih in 14 anonimnih avtoric in avtorjev, oblikovala pa jo je Ana Baraga. Knjiga opisuje večletno uvajanje podporne dejavnosti (za ljudi, ki slišijo glasove), ki je za Sloveniji nova, v mnogih drugih evropskih državah pa ima že daljšo tradicijo. Monografijo izdajajo Pedagoška fakulteta v Ljubljani, društvo Kralji ulice in društvo Slišanje glasov Slovenija, založila pa jo je leta 2019 Pedagoška fakulteta v Ljubljani. |

**NAROČILNICA**

|  |
| --- |
| Naročnik: |
| Naslov: |
| Pošta: |
| Davčna št. (samo za pravne osebe): |
| E-naslov: |

Naročamo:

|  |  |  |  |
| --- | --- | --- | --- |
| **Avtor/-ica** | **Naslov** | **Cena** | **Št. izvodov** |
| Bojan Dekleva in  Juš Škraban | **Svet, ki se sliši** | **16,50 €** |  |

Izpolnjeno naročilnico z željeno količino izvodov pošljite po pošti na zgornji naslov (mag. Lea Vrečko)

ali po faksu ali po elektronski pošti na [zalozba@pef.uni-lj.si](mailto:zalozba@pef.uni-lj.si).

Knjigo lahko naročite tudi preko spletne strani Pedagoške fakultete (on-line):

<http://www.pef.uni-lj.si/publikacije/>

Knjiga je razdeljena na dva, približno enako obsežna dela. Prvi je znanstveno teoretičen in raziskovalen ter prinaša poleg poglobljenega pregleda tujih študij še prikaz izvirnega domačega raziskovanja, tako raziskovanja pojavnosti slišanja glasov v (pretežno študentski) populaciji, kot raziskovanja možnosti podpornega dela z ljudmi, ki imajo take izkušnje. Osrednja pozornost je tu namenjena organiziranju in izvajanju podpornih skupin po modelu mednarodnega gibanja Hearing voices, dodatno pa knjiga prikazuje še individualno podporno delo ter delo skozi gledališki in gibalni medij. Drugi del knjige je dokumentaren (in mestoma umetniški). Sestavljajo ga osebne pripovedi 19 oseb, deloma poimenovanih z imenom in priimkom, deloma pa s psevdonimom. Te pripovedi so zelo različne: nekatere ciljajo na bolj celovit (večinoma prvoosebni) opis življenja oseb, druge se osredotočajo na posamezne dogodke ali obdobja v življenju. Besedila so prispevali avtorji in avtorice, od katerih so nekateri bili v psihiatričnih obravnavah, bili hospitalizirani v bolnicah za duševne bolezni in jemali psihiatrična zdravila, drugi pa teh izkušenj niso imeli. Ta del knjige govori predvsem o veliki raznolikosti pojava slišanja glasov in podobnih izkušenj ter daje poudarek na življenjski kontekst teh izkušenj. Vsebino knjige dopolnjuje še nad 20 krajših prispevkov v obliki pesmi ali poezije v prozi.

**Iz recenzije dr. Mojce Urek, izr. prof.:**

Po žanru bi lahko rekli, da ne gre za klasično formo znanstvenega teksta, ampak za prepletanje dokumentarnega (deloma umetniškega) žanra z znanstvenim tekstom. Primer mešanega žanra je predstavitev projekta gledališke, plesne in glasbene improvizacije *Slišano življenje*, ki je nastal kot skupno delo dveh umetnikov in podporne skupine, deloma pa sem sodi tudi avtobiografsko obarvan drugi del monografije. Taka oblika in zastavitev monografije ji daje pridih živega teksta, ki nastaja in ni dokončan, saj se spreminja v stiku z aktualnim dogajanjem in priča o živem razvoju materije, ki je predmet monografije. V raziskovalnem jeziku bi študijo skupaj z urednikoma lahko opredelila kot neke vrste akcijsko raziskovanje, katerega značilnost je vpletenost akterjev/piscev v dogajanja na terenu, ki ga raziskujemo, kot tudi krožni proces, ki teče od teoretične refleksije k empiriji/praksi/izkustvom, nadaljnjemu načrtovanju zaželenih sprememb, delovanju in vrnitev nazaj k evalvaciji in teoretični refleksiji.

Monografija bo nagovorila različne strokovne profile in bo odlično gradivo za študentke in študente, za ljudi z izkušnjami nenavadnih doživljajev, kot so glasovi, in njihove bližnje. Lahko bo v pomoč ljudem, ki bodo želeli organizirati svojo podporno skupino. Zaradi vsega naštetega kar najbolj priporočam objavo predlagane monografije.

**Iz zaključnega poglavja knjige avtorja Juša Škrabana:**

Tako strokovni del kot tudi del osebnih zgodb dajeta vpogled v raznolikost vrst pomoči pri življenju z nepodpornimi glasovi. Koga osebe z lastno izkušnjo vidijo kot dostopnega in želenega podpornika in kdo največkrat zaseda to vlogo? Če področje duševnega zdravja premislimo z vidika oseb z lastno izkušnjo, kakšna naj bo vloga drugih (strokovnjakov, ljudi s podobnimi izkušnjami, prijateljev, družine) v procesu okrevanja? Katere od trenutno objektivno dostopnih oblik pomoči odpirajo možnosti posamezniku v duševnih stiskah in katere mu ob vključitvi pišejo že napisano prihodnost in s tem ožijo možne življenjske scenarije?

Če za konec strnemo to razpravo – življenje z glasovi in drugimi nenavadnimi izkušnjami, kot jih opisujemo v tej knjigi, je lahko, kot tudi življenje nasploh, polno negotovosti. Kaj glasovi pomenijo? Kako naj živim z njimi? Komu zaupati in kje iskati pomoč? Vprašanje je, kako se na to negotovost odzivamo ljudje z lastno izkušnjo, njihovi bližnji ali strokovnjaki po poklicu. Tako kot tudi nasploh v življenju, a morda še bolj, je lahko življenje z glasovi polno improvizacije, nejasnosti, poskusov, napak in konec koncev tudi uspehov.

Prav zaradi neskončnosti, ki vlada v raznolikosti izkušenj slišanja glasov, odnosov z njimi in načinov ustrezne podpore, je na tem področju smiselno in nujno spoštovati vsak partikularni del te neskončnosti – torej vsakega posameznika in posameznico z njuno izkušenjsko resnico – in iz tega izhajati pri svojih odzivih, ne glede na vlogo, ki jo imamo v konkretni situaciji. Glasovi so del našega sveta, ta knjiga pa želi prispevati svoj del pri tem, da bi ga sprejeli in se naučili živeti z njim – k(j)er je to mogoče.